

**Olvasás 2.**

**Év végi mérés – szövegértés**

**A csoport**

**A róka meg a daru vendégsége**

Találkozik a róka a daruval, s kérdi:

– Hol jártál, daru koma?

– A tónál voltam, hogy élelmet keressek, halat fogjak magamnak. Hát te, róka koma, merre jártál?

– Én is voltam vadászni, a faluban tyúkászni. De tudod, hogy az ételről mi jutott az eszembe? Rendezzünk egy jó vendégséget.

– Jól van, róka koma, kinél rendezzük?

– Előbb nálam, azután pedig nálad. Holnap délben gyere hozzám ebédre.

– Megyek, de nekem hosszú nyakú edényben add az ételt, mert én a csőrömmel tányérból nem tudok enni.

Szerzett a róka másnapra egy kövér tyúkot, és sütni-főzni kezdte. Az ételt azonban úgy osztotta el, hogy a jó falatok mind a tányérba kerültek, a hosszú nyakú edénybe pedig csak egy kis gyenge maradék jutott.

Látta a daru, hogy kinek milyen az étele, de semmit sem szólt, hanem ebéd után ő is meghívta a rókát.

– Na, róka koma, holnap délben te gyere hozzám ebédre.

– Megyek, de nekem tányérban add az ételt, mert én a szájammal hosszú nyakú edényből enni nem tudok.

Szerzett a daru másnapra néhány szép halat, és sütni-főzni kezdte. Az ételt azonban úgy osztotta el, hogy a jó falatok mind a hosszú nyakú edénybe kerültek, a tányérba pedig csak egy kis gyenge maradék jutott.

Látta a róka, hogy kinek milyen az étele, s mérgelődni kezdett. Kérdi a daru:

– Talán haragszol, róka koma?

– Hát már hogyne haragudnék, daru koma, amikor te finom ételt eszel, s nekem csak a rossza jutott!

Felelte a daru:

– Ugyan, édes róka koma, én csak azt tettem veled, amit te tettél velem. Kölcsönkenyér visszajár.

*(magyar népmese)*

**1. a) Milyen élelmet keresett a daru?**





 **b) Milyen élelemre vadászott a róka?**

**4/\_\_\_\_**

**3. Milyen edényből tudnak enni az állatok? Rajzold le!**

 róka daru

**4/\_\_\_\_**

**4. Kösd össze a szavakat a magyarázatukkal!**

vendégség Jó barát, pajtás.

koma Bosszankodik, mérges lesz.

tyúkászik Vendégek összejövetele.

mérgelődik Tyúkot lop.

**8/\_\_\_\_**

**5. Hangos gondolatok. Mire gondolhatott a daru a rókánál vendégségben? Fogalmazd meg két mondatban!**







**8/\_\_\_\_**

**6. Miért mérgelődött a róka? Karikázd be a helyes választ!**

a) Mert nem szerette a halat.

b) Mert a daru neki is hosszú nyakú edényben tálalt.

c) A jobb falatok a darunak jutottak, ő pedig éhes maradt.

**2/\_\_\_\_**

**7. Mi a mese tanulsága? Húzd alá a szövegben a mondatot!**

**2/\_\_\_\_**

**összesen: 28/\_\_\_\_**



**Olvasás 2.**

**Év végi mérés – szövegértés**

**B csoport**

**A pipiske és a fűszál**

Láttatok már pipiskét? Olyan apróka madár, hogy akár a markotokban is elférne. Barna a háta, fehér foltos a szárnya. Kint lakik a réteken, bokrok alá rakja a fészkét. Nagyon jókedvű madár. Ahogy felkel a nap, a pipiske is talpon van. Mint a nyíl, fölrepül a magasba, és ott dalolgat. Ha megunja, megint csak visszaszáll a mezőre. Egyszer éppen a mezőn csicserikélt.

Meglátott egy fűszálat.

– Ni csak, milyen nagy fűszál! Nagyobb, mint én! Mi lenne, ha kihúznám?

S mindjárt belecsimpaszkodott, elkezdte húzni erősen. Odament a barázdabillegető és a tövisszúró gébics. Az egyik a farkát billegette, a másik a csőrét csattogtatta.

– Mit csinálsz, pipiske? – kérdezték kíváncsian.

– Kihúzom ezt a fűszálat!

– Aztán mért húzod ki?

– Azért mert nagyobb nálam! – szólt hetykén a pipiske.

A két madár összenézett, elnevették magukat.

– Tudod mit, pipiske? Ha már kihúzod, húzd ki ezt a bokrot is, ez is nagyobb nálad.

 A pipiske bólogatott.

– Bizony, azt is kirántom, csak előbb a fűszállal végzek.

S húzta, húzta – míg csak el nem szakadt. Akkor egyszeribe hátrahömbörödött, és a fenekére csüccsent. Azt hiszitek, mérges volt? Cseppet se. Talpra ugrott, s azt kiáltotta:

– Én is így akartam!

Aztán, mint a nyíl, fölrepült a magasba, és ott csicserikélt. Amikor megunta, visszaszállt a mezőre, és bebújt a bokor alá. Ha a bokrot is kihúzta volna, bizony nem tudom, most hol aludna.

*(Mészöly Miklós)*

**1. Hol él a pipiske? Karikázd be!**

a) erdőben b) vízparton c) mezőn d) baromfiudvarban

**2/\_\_\_\_**

**2. Milyen madarak szerepelnek még a mesében? Húzd alá a szövegben kékkel!**

**2/\_\_\_\_**



**3. Honnan kapták ezek a madarak a nevüket? Írd ide!**

**4/\_\_\_\_**

**4. Kösd össze a szavakat a magyarázatukkal!**

csimpaszkodik Büszkén, gőgösen.

hetykén Hirtelen kihúzza.

hátrahömbörödik Belekapaszkodik.

kiránt Hátragurul.

**8/\_\_\_\_**

**5. a) Mire biztatta pipiskét a másik két madár? Húzd alá a szövegben zölddel!**



 **b) Mit gondolsz, miért? Írd le!**



**4/\_\_\_\_**

**6. Miért akarta kihúzni a fűszálat pipiske? Karikázd be a helyes megoldást!**

a) mert nem tudott rajta hintázni.

b) mert nagyobb volt nála.

c) mert meg akarta mutatni a másik két madárnak, milyen erős.



**2/\_\_\_\_**

**7. Sikerült-e pipiskének a fűszál kihúzása?**



**2/\_\_\_\_**

**8. Adj másik címet a történetnek!**

**4/\_\_\_\_**

**összesen: 28/\_\_\_\_**